作者:劉長卿
標題:對雨贈濟陰馬少府考城蔣少府兼獻成武五兄南華二兄
內容:繁雲兼家思，彌望連濟北。日暮微雨中，州城帶秋色。蕭條主人靜，落葉飛不息。鄉夢寒更頻，蟲聲夜相逼。二賢縱橫器，久滯徒勞職。笑語和風騷，雍容事文墨。吾兄即時彥，前路良未測。秋水百丈清，寒松一枝直。此心欲引託，誰為生羽翼。且複頓歸鞍，杯中雪胸臆。